Author: ostrovsk
Last saved by: User
Company: MV SR

Informácia o priebehu prípravy návrhu novej Zmluvy medzi Slovenskou republikou a Maďarskou republikou o štátnej hranici  

Vláda Slovenskej republiky súhlasila so začatím rokovaní na prípravu novej Zmluvy medzi Slovenskou republikou a Maďarskou republikou o štátnej hranici (ďalej len „nová zmluva“) a zároveň schválila uznesením č. 825 z 12. novembra 2008 zloženie delegácie expertov Slovenskej republiky na expertné rokovania s Maďarskou republikou. V úlohe D.3. citovaného uznesenia uložila  podpredsedovi vlády a ministrovi vnútra predložiť každoročne k 15. decembru vláde Slovenskej republiky informáciu o stave prípravy novej zmluvy.
Dôvodom prípravy novej zmluvy je potreba zmeny charakteru spoločnej štátnej hranice s Maďarskou republikou na hraničných vodných tokoch z pohyblivej na nepohyblivú. V súčasnosti platný charakter pohyblivej štátnej hranice na hraničných vodných tokoch spôsobuje v praxi zdĺhavé právne riešenia dôsledkov prirodzených zmien polohy koryta hraničných vodných tokov, ktorým sa podľa doterajšej zmluvnej úpravy priebeh štátnej hranice prispôsobuje a pravidelne mení. Okrem toho je slovensko-maďarská štátna hranica dokumentovaná v hraničnom dokumentárnom diele vyhotovenom v rokoch 1921 – 1925, ktoré bolo viacnásobne dopĺňané a aktualizované, je neprehľadné a nezodpovedá z technickej stránky súčasným požiadavkám geografickej dokumentácie tak, ako to stanovuje  smernica Európskeho parlamentu a Rady 2007/2/ES, ktorou sa zriaďuje infraštruktúra pre priestorové informácie v Európskom spoločenstve (INSPIRE). Nová zmluva má umožniť vyhotovenie nových, aktuálnych hraničných dokumentov, ktoré nahradia zastarané a neprehľadné dokumenty a umožní zabezpečovať správu štátnej hranice efektívnejšie a hospodárnejšie, pri využití dostupných geodetických metód zodpovedajúcich európskym štandardom, a ktoré umožnia využitie výpočtovej techniky, programov na spracovanie a na aktualizáciu hraničnej dokumentácie. Vo februári 2006 Spoločná hraničná komisia dokončila návrh na zmeny priebehu štátnej hranice a vyhotovila Dokumentáciu zmien priebehu slovensko-maďarskej štátnej hranice, ktorá bude tvoriť technický podklad k príprave zmien priebehu štátnej hranice a zároveň jednu z príloh návrhu novej zmluvy.
	Doposiaľ sa k novej zmluve uskutočnili tri kolá expertných rokovaní, a to:
I. kolo expertných rokovaní 19. – 20. novembra 2008 v Budapešti,
II. kolo expertných rokovaní 23. - 25. februára 2009 v Bratislave,
III. kolo expertných rokovaní 29. septembra – 1. októbra 2009 v Budapešti,
IV. kolo expertných rokovaní 2. – 4. februára 2010 v Bratislave.
	Podkladom na expertné rokovania bol návrh zmluvy vypracovaný na úrovni expertov Spoločnej slovensko-maďarskej komisie pre zameriavanie a vyznačovanie štátnych hraníc na základe poverenia Zmiešanej slovensko-maďarskej komisie pre otázky spolupráce v oblastiach patriacich do pôsobnosti ministerstiev vnútra.
	Počas uvedených expertných rokovaní prerokovali experti oboch delegácií ustanovenia článkov 1 až 27 návrhu novej zmluvy, ktoré upravujú vymedzenie pojmov, určenie štátnej hranice, zmeny priebehu štátnej hranice v súvislosti s vykonanými vodohospodárskymi úpravami na hraničnej rieke Ipeľ, ktoré boli stavebne dokončené v roku 1993 až 1995 a v súvislosti s vybudovaním kanalizácie obcou Somoskoújfalu na území slovenskej obce Šiatorská Bukovinka, ako aj vybudovaním rybovodov na hraničnej rieke Ipeľ maďarskou stranou v prevažnej miere na slovenskom štátnom území. Prerokované ustanovenia ďalej upravujú výmenu a vyrovnanie oddelených častí štátnych území v súvislosti so zmenami priebehu štátnej hranice, ako aj spôsob odškodnenia dotknutých vlastníkov pozemkov, vyznačovanie priebehu štátnej hranice, správu a údržbu jej vyznačenia. Predmetom rokovaní  boli aj úpravy ustanovení o Slovensko-maďarskej hraničnej komisii, jej zložení a úlohách. Prerokované boli aj ustanovenia týkajúce sa riešenia sporov v prípade rozdielneho výkladu alebo vykonávania zmluvy, ako aj záverečné ustanovenia upravujúce nadobudnutie platnosti zmluvy a jej vypovedanie. 
	V roku 2011 sa predpokladá posledné kolo expertných rokovaní, počas ktorého by mali experti oboch delegácií opätovne posúdiť prerokovaný návrh zmluvy a ten by mal byť finálnym znením, ktoré bude následne predložené do vnútroštátnych schvaľovacích procesov oboch strán.